b'\n_START_ARTICLE_\nPoliisiammattikorkeakoulu\n_START_SECTION_\nHistoriaa\n_START_PARAGRAPH_\nValtakunnallinen poliisikoulutus Suomessa alkoi Helsingin poliisilaitoksen alaisessa v\xc3\xa4liaikaisessa poliisikoulussa vuonna 1918. My\xc3\xb6hemmin suoraan sis\xc3\xa4asiainministeri\xc3\xb6n hallintaan siirretty ja nimen Valtion poliisikoulu saanut koulu siirtyi vuonna 1919 Helsingin keskustasta Suomenlinnaan, jossa se toimi Susisaaressa Palmstiernan linnakkeessa 1960-luvulle saakka. Laki valtion poliisikoulusta s\xc3\xa4\xc3\xa4detiin vuonna 1929. Koulu keskittyi l\xc3\xa4hinn\xc3\xa4 alip\xc3\xa4\xc3\xa4llyst\xc3\xb6n ja p\xc3\xa4\xc3\xa4llyst\xc3\xb6n kouluttamiseen, ja se jakaantui tarkastus- tai ylikonstaapeliksi p\xc3\xa4tev\xc3\xb6itt\xc3\xa4v\xc3\xa4\xc3\xa4n I luokkaan ja apulaisnimismieheksi tai poliisikomisarioksi p\xc3\xa4tev\xc3\xb6itt\xc3\xa4v\xc3\xa4\xc3\xa4n II luokkaan. Poliisimiehist\xc3\xb6\xc3\xb6n saattoi 1960-luvulle asti p\xc3\xa4\xc3\xa4st\xc3\xa4 k\xc3\xa4ym\xc3\xa4tt\xc3\xa4 lainkaan kursseja. Miehist\xc3\xb6\xc3\xa4 koulutettiin l\xc3\xa4\xc3\xa4nin poliisiopetuskursseilla, jonne otettiin jo nuoremman konstaapelin virassa ansioituneita, ja vuonna 1930 perustetun Liikkuvan poliisikomennuskunnan (my\xc3\xb6hemmin Liikkuva poliisi) alokaskoulussa._NEWLINE_Valtion poliisikoulu siirtyi Espoon Otaniemeen ja sai nimen Poliisiopisto vuonna 1961. Vuonna 1973 siit\xc3\xa4 erotettiin peruskoulutusta varten Poliisin kurssikeskus, joka siirtyi Tampereen Tammelaan, Pohjolankadulle vuonna 1974. Kurssikeskuksesta tuli itsen\xc3\xa4inen Poliisikoulu vuonna 1986, ja vuodesta 1993 alkaen se toimi Tampereen Hervannassa. Poliisiopiston nimi puolestaan muuttui Poliisiammattikorkeakouluksi vuonna 1998._NEWLINE_Sis\xc3\xa4asiainministerio p\xc3\xa4\xc3\xa4tti Poliisikoulun ja Poliisiammattikorkeakoulun yhdist\xc3\xa4misest\xc3\xa4 vuonna 2004, ja uusi oppilaitos, Poliisiammattikorkeakoulu, aloitti toimintansa Tampereen Hervannassa 1. tammikuuta 2008._NEWLINE_Entisen poliisiopiston kiinteist\xc3\xb6n suunnitteli Matti Hirvonen ja rakennus rakennettiin vuonna 1961. Poliisiopetus loppui Espoossa kokonaan vuonna 2007._NEWLINE_Entisess\xc3\xa4 poliisiopiston kiinteist\xc3\xb6ss\xc3\xa4 oli evakossa Soukan koulu 2008-2010 ja Tapiolan koulu 2011-2016. Rakennuksen sis\xc3\xa4ll\xc3\xa4 oli tehty paljon muutoksia huoneisiin purkamalla ja siirt\xc3\xa4m\xc3\xa4ll\xc3\xa4 seini\xc3\xa4. Tapiolan koulua varten muutettiin korkeamman- eli asuntolasiiven huoneita yhdist\xc3\xa4m\xc3\xa4ll\xc3\xa4 entisi\xc3\xa4 poliisioppilaiden asuinhuoneita luokkahuoneiksi. Matalammassa- eli opetussiivess\xc3\xa4 oli my\xc3\xb6s hieman muutettu huonej\xc3\xa4rjestyst\xc3\xa4._NEWLINE_Tapiolan koulu oli evakossa poliisiopistossa oman kiinteist\xc3\xb6ns\xc3\xa4 peruskorjauksen vuoksi joka tehtiin homeen ja sis\xc3\xa4ilmaongelmien takia. My\xc3\xb6hemmin my\xc3\xb6s poliisiopiston kiinteist\xc3\xb6ss\xc3\xa4 ilmeni sis\xc3\xa4ilmaongelmia joten opetus siirrettiin parakkeihin pihalle ja poliisiopiston entiseen rakennukseen j\xc3\xa4i vain opettajainhuone, vahtimestarin koppi, ruokala ja oppilaiden lokerot. Tapiolan koulun oman kiinteist\xc3\xb6n valmistuminen 2016 kes\xc3\xa4ll\xc3\xa4 j\xc3\xa4tti poliisiopiston entisen kiinteist\xc3\xb6n tyhj\xc3\xa4ksi, sill\xc3\xa4 Tapiolan koulu p\xc3\xa4\xc3\xa4si omaan rakennukseensa takaisin._NEWLINE_Tapiolan koulun lopetettua poliisiopistossa kes\xc3\xa4kuun 2016 alussa, j\xc3\xa4i rakennus siis t\xc3\xa4ysin tarpeettomaksi odottamaan purkua. Kiinteist\xc3\xb6 purettiin syksyll\xc3\xa4 2016-kev\xc3\xa4\xc3\xa4ll\xc3\xa4 2017. Poliisiopistossa sattui tulipalo liikuntasalissa syyskuussa 2016. Poliisioppilaitoksen paikalle tulee uudisrakennus Aalto-yliopiston opiskelijoiden asuntolaksi.\n_START_SECTION_\nJohtajat\n_START_PARAGRAPH_\nPoliisikoululla ehti olla vain kaksi johtajaa, Esa Meronen ja Anja Mikkola. Poliisiopiston johtajina olivat muun muassa Raimo Jalava, sittemmin It\xc3\xa4-Suomen l\xc3\xa4\xc3\xa4ninpoliisineuvoksena ollut Jorma Ahonen ja my\xc3\xb6hempi oikeuskanslerinviraston kansliap\xc3\xa4\xc3\xa4llikk\xc3\xb6 Klaus Helminen._NEWLINE_Poliisiammattikorkeakoulun rehtorina koulujen yhdistymisvaiheessa oli my\xc3\xb6hempi poliisiylijohtaja Seppo Kolehmainen.\n_START_SECTION_\nPoliisi (AMK) -tutkinto\n_START_PARAGRAPH_\nVuodesta 2014 alkaen kaikki Poliisiammattikorkeakouluun valittavat perusopiskelijat suorittavat ammattikorkeakoulututkinnon. 180 opintopisteen tutkinto antaa kelpoisuuden miehist\xc3\xb6virkoihin, esimerkiksi vanhemmaksi konstaapeliksi. Kolmivuotiseen koulutukseen kuuluu noin vuoden pituinen ty\xc3\xb6harjoittelu poliisiyksik\xc3\xb6ss\xc3\xa4 (nuorempana konstaapelina). Uutta tutkinnossa ovat esim. vapaasti valittavat opinnot.\n_START_SECTION_\nRakenne\n_START_PARAGRAPH_\nOpintoihin kuuluu perus- ja ammattiopintoja (100 op), ammatillista osaamista edist\xc3\xa4v\xc3\xa4 harjoittelu (55 op), opinn\xc3\xa4ytety\xc3\xb6 (15 op) ja vapaasti valittavia opintoja (10 op). Perus- ja ammattiopinnot rakentuvat opintokokonaisuuksista, joita ovat Poliisity\xc3\xb6t\xc3\xa4 tukeva osaaminen (26 op), Valvonta- ja h\xc3\xa4lytystoimintaosaaminen (24 op), Rikostorjunta- ja tutkintaosaaminen (18 op) sek\xc3\xa4 Yhteiskunnallisen turvallisuuden kehitt\xc3\xa4misosaaminen (32 op). _NEWLINE_Poliisiopiskelijat saavat Kelan opintotukea, kuten muutkin korkeakouluopiskelijat. Poliisiammattikorkeakoulun kampukselta on mahdollista vuokrata asunto.\n_START_SECTION_\nT\xc3\xa4ydennys- ja jatkokoulutus\n_START_PARAGRAPH_\nPoliisin alip\xc3\xa4\xc3\xa4llyst\xc3\xb6- ja p\xc3\xa4\xc3\xa4llyst\xc3\xb6koulutus uudistuvat osana tutkintouudistusta. Uusi laki Poliisiammattikorkeakoulusta tuli voimaan vuoden 2014 alusta. _NEWLINE_Poliisialip\xc3\xa4\xc3\xa4llyst\xc3\xb6n erikoistumisopinnot (45 op) antavat kelpoisuuden alip\xc3\xa4\xc3\xa4llyst\xc3\xb6virkoihin, esimerkiksi ylikonstaapeliksi. Uusi poliisi (ylempi AMK) -tutkinto on 120 opintopistett\xc3\xa4 ja antaa kelpoisuuden p\xc3\xa4\xc3\xa4llyst\xc3\xb6teht\xc3\xa4viin (komisario, ylikomisario)._NEWLINE_Poliisin jatko- ja t\xc3\xa4ydennyskoulutukseen voi p\xc3\xa4\xc3\xa4st\xc3\xa4 vain poliisikoulutuksen suorittanut henkil\xc3\xb6. Esimerkiksi poliisikoiranohjaajat, venepoliisit, moottorikelkkapoliisit ja moottoripy\xc3\xb6r\xc3\xa4poliisit ovat ensin suorittaneet poliisikoulutuksen ja hakeutuneet ty\xc3\xb6kokemuksen j\xc3\xa4lkeen t\xc3\xa4ydennyskoulutukseen.'